b'\n_START_ARTICLE_\nFestival Slovenskogori\xc5\xa1ki klopotec Cerkvenjak\n_START_SECTION_\nIzvedba\n_START_PARAGRAPH_\nNa njem se predstavijo ansambli, ki jih strokovna komisija izbere izmed prijavljenih na razpis. Na festivalu se vsak ansambel predstavi z dvema skladbama. Prva mora biti lastna novej\xc5\xa1a skladba ansambla, ki je bila prvi\xc4\x8d javno ali medijsko predvajana v teko\xc4\x8dem letu ali leto prej in \xc5\xa1e ni bila nagrajena na katerem izmed festivalov. Druga skladba mora biti priredba ljudske pesmi, kar je posebnost tega festivala. Festival posname Televizijska hi\xc5\xa1a Veseljak in ga predvaja v mesecu novembru.\n_START_SECTION_\nZgodovina\n_START_PARAGRAPH_\nPrvi festival leta 1986 so organizirali na pobudo doma\xc4\x8dina Franca Bratkovi\xc4\x8da iz Zveze kulturnih organizacij Ob\xc4\x8dine Lenart. Kljub dvomom v organizacijsko sposobnost in pokritje nastalih stro\xc5\xa1kov so 14. decembra 1986 v kulturnem domu v Cerkvenjaku uspe\xc5\xa1no izvedli prvi festival. Na njem so se predstavili naslednji ansambli Ptujskih 5, Prijatelji, Slovenskogori\xc5\xa1ki kvintet, Bratranci, Ansambel Toneta \xc4\x8cu\xc4\x8dka, Ansambel Edija Potr\xc4\x8da, Metalurgi in Mavrica. Strokovno komisijo so sestavljali akademski glasbeniki in u\xc4\x8ditelji glasbe Boris Ro\xc5\xa1ker, Sonja Kos in Rudi Cehtl. Tako po strokovni komisiji kot tudi po glasovanju ob\xc4\x8dinstva so zmagali Metalurgi. Zaradi dobrega odziva so v naslednjih letih nadaljevali z organizacijo festivala._NEWLINE_Drugi festival leta 1987 je potekal v drugi polovici oktobra. Tako je ostalo vse do danes. Prvi\xc4\x8d je takrat festival posnel tudi Radio Maribor, ki ga je predvajal v poznej\xc5\xa1em terminu. Nekaj let ga je celo prena\xc5\xa1al v \xc5\xbeivo. Od leta 1993 naprej se zahteva tudi izvedba ljudske skladbe, na tem festivalu so prvi\xc4\x8d podelili nagrado za najbolj\xc5\xa1o priredbo. Leta 2002 festival dobi za\xc5\xa1\xc4\x8diteno ime Slovenskogori\xc5\xa1ki klopotec narodnozabavne glasbe Cerkvenjak. V prvem desetletju 21. stoletja, v letih 2006 in 2009, je festival odpadel. V tem \xc4\x8dasu je namre\xc4\x8d pri\xc5\xa1lo do pogostih menjav organizatorja. Zadnjih pet let je glavni organizator festivala Kulturno dru\xc5\xa1tvo Cerkvenjak, ki ga vodi Primo\xc5\xbe \xc4\x8cu\xc4\x8dek._NEWLINE_Voditelji festivala v njegovi ve\xc4\x8d kot 30-letni zgodovini so bili Zoran Turk, Jo\xc5\xbee Grobler, Metka Kranjc, Edvard Puk\xc5\xa1i\xc4\x8d in Smilja Baranja, zadnjih nekaj let pa ga povezuje radijska moderatorka Darinka \xc4\x8cobec.'